
Til min far, John Alexander, som har gitt meg en forkjærlighet for historie og det å lære, noe som er selve grunnlaget for disse bøkene. På min barndoms gåturer hadde han alltid en fortelling på lur.


PROLOG

MAI 2014

Libby tok hånden hans. Den brannskadde huden var papir-aktig og sølvgrå av alder nå. «Bestefar?» hvisket hun.

«Jeg er fortsatt her», pustet han og snudde seg mot henne. Det snøhvite håret lå utover puten; han hadde ikke klippet det siden han ga slipp på livet for flere måneder siden. Det lille vinduet slo i vinden, og da Libby ville lukke det, tok han hånden hennes. «La det stå åpent», sa han. «Det er sikkert bestemoren din som kommer for å hente meg. Hun er nok utålmodig nå.»

Libby kjente øynene fylles av tårer som veltet over øyevippene og rant nedover ansiktet.

«Jeg vil ikke at du skal dø.» Stemmen brast.

«Jeg dør når jeg dør, jenta mi. Hvordan går det på universitetet, da? Moren din sier at du har fått deg en ny kjæreste.»

Hun snufset i seg gråten og tørket seg i ansiktet med baksiden av ermet, som et barn, ikke som en 20 år gammel kostymesyer. «Det stemmer. Men …» Hun klarte ikke å fullføre setningen. Hun hadde aldri vært i stand til å lyve for ham.

«Du tenker fortsatt på Jory Trethewey?»

«Nei!» sa hun og rødmet. Hun dro til seg hånden og stilte seg ved det lave vinduet. Havet rullet utrettelig videre, det var nøyaktig som det hadde vært hver eneste dag i barndommen, men samtidig alltid nytt.

«Ikke egentlig.» Hun satte seg på vindusbenken som bestemoren hadde kledd med puter.

«Da jeg så bestemoren din første gang, i 1942, visste jeg det», sa han, hes og spinkel i stemmen. «Jeg bare visste det. Jeg var ikke sikker på hva jeg visste, bare at det var noe veldig viktig.»

«Forelsket du deg, sånn uten videre?»

«Jeg visste ikke hva det var. Men verden ble annerledes fordi hun var i den. Himmelen ble klarere på et vis, luften ble skarpere. Jeg visste at uansett hvem jeg giftet meg med, uansett hvor jeg bodde, så hadde hun forandret meg.»

«Noe sånt har jeg aldri følt», sa hun og satte seg på stolen igjen.

«Har du ikke?» Den tynne stemmen minnet henne veldig om bestemoren, som døde for ti år siden. «Husker du at bestemor akte på sanddynene utenfor, helt ned til stranden?»

«Det gjør jeg», sa hun og smilte ved minnet. Bestemoren, over åtti år gammel, som endte i en haug med sand som nesten var for varm til å ta på, og som kjempet seg på beina for å gå barbeint ut i havet, med klærne på, til vannet nådde henne til livet. Noen ganger til halsen.

«For meg var det sånn å bli forelsket. Å skli ned og ende i en haug på bunnen. Jeg kunne ha blitt begravd, jeg kunne ha fått ansiktet fullt av sand, jeg kunne til og med ha blitt feid ut på havet. Men jeg hadde aldri følt meg så levende. Når noen vekker slike følelser i deg, må du ikke nøle, jenta mi.

Han sovnet igjen. En rødstrupe landet i vinduskarmen og bikket på hodet. Bestemoren hadde alltid matet dem, rett fra hånden. Libby tok noen smuler fra den urørte tallerkenen hans – han spiste knapt nå – og rakte frem hånden. Små klør klamret seg til fingertuppene hennes, det skarpe nebbet hakket etter den største smulen, og så hoppet den tilbake til vinduskarmen for å spise den.

Hun satte seg i lenestolen ved siden av sengen og la teppet hun en gang hadde heklet sammen med bestemoren, over seg. Lappene Libby hadde laget, lignet mer på edderkoppnett, men de hadde fått være med. Hytta luktet såpe og bakervarer; morens respons på farens sykdom var å lage mat. Jo mer hun bakte, desto mindre spiste han. Hytta omkranset Libby som en klem. Himlingen med alle sine sprekker, de dype vinduskarmene, blomstene som nikket utenfor, mellom veggen og stranden nedenfor, omsluttet henne. Over gulvplankene lå et lappeteppe av ryer og tepperester, og de lyse gardinene bølget inn i rommet i vinden.

Hun krøp sammen i stolen og hørte havet brøle; det var høyvann, og bølgene nådde nesten helt opp til sanddynene omkring hytta. Så var det som om en stemme kalte, hviskende. Og hun fikk for seg å se på bestefaren. Han så mindre ut enn før, som om han hadde krympet. Han hadde et smil om munnen, så fredelig ut, med øynene så vidt åpne. Blikket var fjernt.

Libby gled ned fra stolen og rygget forsiktig unna. Da hun nådde vinduet, kom rødstrupen tilbake og satte seg i vinduskarmen med hodet på skakke, som for å stille spørsmålet. Hun trakk pusten dypt og snakket til fuglen.

«Han er død», hvisket Libby, før hun snudde seg og ropte til moren nedenunder.

NÅTID, 19. APRIL

Helikopteret lettet veldig forsiktig, lagde knapt en krusning på kaffen til Libby Elliott, men lyden var forferdelig.

Libby hadde aldri før ankommet med helikopter, selv om hun var født og oppvokst på øyene. Hun så ned på hjemstedet sitt, øyene som lå der i det sølvblå vannet og stakk sine grønne hoder så vidt opp av tåken. Libby hadde alltid elsket de ikoniske formene deres: den feite krabben som var dagens mål, St. Brannock’s; St Petroc’s, med innsjøen og de tropiske hagene, og den krokformede Morwen som var mer høyreist, steinete og gold.

Reisen til øyene ble betalt av produksjonsselskapet, og hun fikk også en godtgjørelse for overnatting. Den dekket leien av foreldrenes utleiebolig, som en gang hadde tilhørt bestefaren hennes. Han døde for åtte år siden, og selv om foreldrene hadde tømt hytta og nå leide den ut som feriebolig, var den mer shabby enn elegant.

Hytta trengte mye arbeid for å nå opp til den standarden som feriegjestene forventet. Taket og vinduene var lave og skjeve, det knirket i trappen og gulvet, og sanden drev inn døren, men fra vinduene var det en fantastisk utsikt, enten mot sanddynene eller havet. Hun måtte klare seg med gamle rør og slitt kjøkkeninnredning mens hele det elektriske anlegget ble skiftet, men det bakre soverommet ville bli et flott arbeidsrom. Hun hadde forgudet bestefaren sin, og hun lengtet etter å bo hos ham igjen, føle seg nær ham nok en gang. Det ville bli som å reise tilbake til barndommen, til tiden da hennes elskede besteforeldre bodde der.

Libby så på speilbildet sitt i helikoptervinduet som var dekket av et saltlag. Hun så inn i sine egne blekblå øyne, store under det mørke håret. Hun hadde unnet seg å farge det på 29-årsdagen, og moren hatet den nye fargen. Hun forsøkte alltid å overbevise henne om å gå tilbake til sin naturlige hårfarge. Men uansett hvilke ord hun brukte – jordbærblondt eller kastanje – var det ikke til å komme fra at Libby var rødhåret. Og uansett syntes Libby at brunetter så mer seriøse og profesjonelle ut, noe som føltes viktigere for henne nå som hun hadde fått ny jobb. Men én ting hadde moren rett i, tenkte Libby da hun betraktet speilbildet sitt: Mørkt hår gjorde henne blek.

Hun så forbi speilbildet sitt og ut av vinduet, lot tankene gå til den nye jobben – kostymesyer for den nye TV-serien Polzeath Manor, en fortelling om folk fra Cornwall under viktoriatiden, som red på bølgen etter suksesserien Poldark. Hun hadde jobbet for BBC i flere år, for det meste med reparasjoner og tilpasning av kostymer til mindre roller. Men nå hadde de en ny mannlig rollefigur på vei inn – spilt av den sjarmerende Callum Michaels – og hun skulle møte ham i Penzance om noen dager for å ta mål av ham og forklare designerens plan for rollefiguren hans. Helikopteret hadde nådd en høyde som ga utsikt over de mest fjerntliggende øyene. Uansett hvor lenge hun var borte, lengtet hun alltid etter å komme hjem bare en dag eller to. En stemme ved siden av henne skar gjennom motor- og rotorstøyen, og hun kvapp til. «Nesten fremme. Er du klar?» ropte Ben Maitland, som hadde gått i klassen over henne på skolen. Han hadde tatt imot henne på heliporten tidligere den morgenen med en bamseklem som hadde løftet henne opp fra bakken. «Så tynn og liten du er!» hadde han sagt lattermildt. «Spiser dere ikke i London?»

«Har ikke tid til sånt», hadde hun svart. «Forresten så er jeg ikke tynn», hadde hun lagt til, «jeg er høy.»

«Jeg er klar!» ropte hun tilbake nå, og hørte ordene bli slukt av motorstøyen som plutselig ble høyere.

Hun grep tak i armlenet i ren refleks da helikopteret krenget i svingen og havet fylte halve vinduet. De lave åsene bortenfor flyplassen lå på rad og rekke langs kysten, til det ytterste punktet, der besteforeldrenes hytte lå helt i strandkanten. Bare det grå og firkantede taket var synlig over den siste, lave åskammen mot stranden, før helikopteret svingte inn mot den gamle flyplassen. Noen sauer beitet ved rullebanen, og helikopteret passerte kontrolltårnet og tok en sving over den runde asfaltplassen.

Jeg er hjemme.

Libby så ut over gresset mot flyplassbygningen, som bare var et lite hus i utkanten av landingsområdet. Moren Joanna sto i døråpningen sammen med lillesøsteren Beth. Sammen holdt de nevøen Stevie, som aller helst ville ha løpt bort til avsperringene og helikopteret bortenfor. Hun gjenkjente iveren, følte seg som et barn igjen, hun også, selv om hun sto på terskelen til det mest voksne hun noen gang hadde gjort.

Piloten og Ben, som var andrepilot ifølge navneskiltet, lempet bagasjen hennes ut av lasterommet.

«Jeg så for meg at du kom med masse greier», sa Ben og løftet en koffert med klær. «Symaskiner, for eksempel, eller en filmstjerne eller to i bagasjen …»

Hun smilte til ham mens de krysset asfalten. «Utstyret mitt kommer med fergen i morgen», forklarte hun og hørte selv at hun lød litt jålete. «Og filmstjernene leier sikkert privatfly.»

«Vi er en hel gjeng fra skolen som skal møtes fredag kveld, hvis du har lyst til å treffe gamle kjente. Med mindre du er blitt for Hollywood for oss nå?»

Hun smilte skjevt. «Gi deg, Ben! Bargeman’s Rest, i åttetida, eller? Du har ikke forandret deg det spor. Du ser fortsatt ut som du gjorde da du var ti.»

Han gliste. «Jory kommer, forresten.» Det ble stille mellom dem. «Han har flyttet tilbake til øyene.»

Libby svelget. «Å.»

Minnene strømmet på: Jorys smil, de brede skuldrene, øynene hans … Deri ligger galskapen, tenkte hun.

«Jeg har ikke sett ham på årevis. Ikke siden bryllupet til søsteren hans.»

«Han har startet et båtbyggeri på West Island, i den gamle havnen, sammen med broren sin. De designer seilbåter eller noe sånt, skikkelig ingeniørarbeid.» Han skjøv opp porten.

«Så bra», sa hun kort, ville ikke snakke mer om det. Hun satte opp farten og nådde frem til moren. «Mamma!»

I morens favn – omgitt av lukten av vaskemiddel og den udefinerbare duften av hav – ble Libbys øyne fylt av tårer.

«Å, Beth, Stevie!» sa Libby.

Flere klemmer fulgte, og tårene rant nesten over, men hun snufset dem hele tiden inn igjen. Hun gråt egentlig aldri, merkelig nok, men når hun kom hjem, var det ikke langt ifra.

Hun trakk seg ut av omfavnelsen og smilte til familien. Beth og moren lignet hverandre mer enn noen gang, med langt ansikt og rødbrunt hår, akkurat som henne, skjønt begge de to hadde krøller. Bare noen sølvgrå hårstrå ved tinningene fikk moren til å se eldre ut nå. «Hvor er pappa?»

«Han holder et øye med lunsjen og leker med valpen.»

«Valpen?» Hun så på sin mørkhårede nevø, strakte seg etter den varme, vrikkende kroppen hans, og løftet ham opp. «Hvilken valp, Stevie?»

«Bollekinn!» ropte to år gamle Stevie frydefullt, om enn ikke perfekt uttalt. «Bustepels!»

Moren hennes himlet med øynene. «Faren din klarer ikke å bestemme seg for hva den skal hete, så valpen har alle mulige kallenavn. Jeg ville kalle ham Bingo, men Paul sier at det ikke passer.» Hun sukket med et smil. «Han er en blanding av puddel og cocker spaniel. Jeg skal ikke fortelle hvilke kallenavn den får midt på natten når faren din må ta ham med ut for å tisse …»

Hun la armen rundt midjen på Libby idet de gikk mot terminalen. Stevie ålte seg ut av tantens armer, men tok fornøyd hånden hennes med klissete fingre, mens Beth fulgte etter med Libbys koffert.

«Hvordan har du det, mamma?»

Moren så sprek ut i jeans og genser. Hun hadde fått noen flere rynker i pannen, men ellers så hun ut som hun alltid hadde gjort.

«Jeg har det bra», svarte Joanna. «Jeg gjør mer i butikken nå som sesongen har begynt. Ferieleiligheten er fullbooket for sommeren. Du burde se den, den er nydelig.»

«Takk for at jeg får låne hytta til bestefar. Jeg vet at dere kunne tatt mye mer i leie fra noen andre …»

«Å, gi deg», sa moren. «Det er for mye å gjøre med den til at vi kan leie den ut som den er. Og så lenge du slipper inn håndverkerne, er vi fornøyd med leien. Si ifra hvis det blir for mye. Og hvis arbeidet blir for plagsomt, må du huske at sommerhuset i hagen også er beboelig.»

Libby trakk den friske, salte sjøluften langt ned i lungene før hun svingte inn porten i foreldrenes steingjerde. Det luktet hjemme, og den varme luften føltes annerledes mot huden enn på noen av de andre stedene hun hadde bodd.

Jeg er hjemme.

For første gang skulle ikke Libby bo i barndomshjemmet, og det var en merkelig følelse. Hun var splittet, utålmodig etter å komme seg til bestefarens hytte – hjemmet hennes de neste sju månedene – men hun ville også tilbringe tid sammen med familien. Faren hadde laget en koreansk suppe med ris. Den var så sterk at hun gispet, men da de satte seg til bords, så hun at Stevie drakk sin fra en kopp, uten ubehag.

«Det er gochujang-pastaen», sa Paul med et smil da han så blikket hennes. «Jeg tilsetter den til slutt, men ikke i Stevies porsjon, selvfølgelig. Jeg elsker den.»

Faren så flott ut. Han hadde slanket seg litt, og det mørke håret var lengre enn vanlig. Alle i familien hadde tykt, krøllete hår, bortsett fra Libby.

«Hvor får du tak i ingrediensene?» sa Libby, litt hest.

«På nettet», sa moren og lo. «Du skulle sett krydderhyllen hans.»

Beth lo, men selv hun snufset av den sterke krydderblandingen. «Jeg har fått hikke av den, pappa – det tyder på at du har tatt oppi for mye.»

«Det hjelper sikkert med litt mer suppe», rådet moren. Mens samtalen rundt bordet fortsatte, tilføyde hun lavmælt til Libby: «Faren din fikk seg en støkk for litt siden, vennen. Han har bestemt seg for å spise sunnere, og av en eller annen grunn har han forelsket seg i denne kokeboken.»

«Hva slags støkk?» hvisket Libby tilbake.

«Jeg kan fortelle det etterpå. Du trenger ikke å spise suppen hvis det blir for mye.»

«Jeg klager ikke, den er kjempegod. Den er bare veldig … sterk.»

Moren reiste seg og kom tilbake med noen små glass og to kartonger med melk, den ene av dem plantebasert. «Dette hjelper.»

«Da er jo hele poenget borte!» innvendte faren, men de andre drakk litt melk likevel. Stevie, som hadde fått melkebart, fortsatte fornøyd å spise ris med fingrene.

De satt fortsatt rundt bordet da Libby bestemte seg for at hun ikke ville vente lenger.

«Mamma forteller at du har fått deg en støkk, pappa?»

«Det viste seg å ikke være noe farlig, men jeg innså at det var på tide å kutte ned på inntaket av pizza og øl. Jeg er tross alt 55 år.» Han ga omsider opp den brennende suppen, skjenket seg et lite glass havremelk og hevet det i en skål. «Skål for Libby. Og for en sommer hvor familien igjen er samlet.»

I samme øyeblikk hoppet valpen opp mot ham og bjeffet. «Paul, du har matet hunden ved bordet igjen!» sa moren og himlet med øynene.

Valpen, en bylt med svarte krøller, begynte å sprette opp og ned, så høyt at hele kroppen kom til syne over bordkanten, som om den hoppet på trampoline. «Jeg tar ham med ut i hagen», sa Paul og tok et par hundekjeks fra en krukke på skjenken. «Jeg tar gjerne en kule kokosis når dere kommer så langt», ropte han over skulderen.

Libby snudde seg mot moren. «Mamma, hva skjedde?»

«Jeg vil ikke at du skal legge for mye i det», sa Joanna. «Beth, kan du ta ferskenene ut av ovnen?» la hun til, som om hun ville utsette å fortelle.

«Mamma?» insisterte Libby.

«Han fikk problemer med at han måtte opp så ofte om natten. Vi trodde det bare skyldtes alderen. Det var først da han dro over til fastlandet for å ta prøver, at de fant ut at det skyldtes endringer i prostata, på et veldig tidlig stadium.»

Libby kjente hjertet slå raskere. «Kreft?»

Beth satte brettet med karamellisert frukt på bordet. «Det er ikke så ille som det høres ut, Libs», sa hun. «Han dør ikke av det.»

«Hvorfor ikke?» stotret Libby. «Jeg mener, hvis det er kreft, må han opereres for å få noe fjernet?»

«Vi håper ikke det», sa moren og tok hånden hennes. «Legene holder øye med det, og det kan hende han får litt strålebehandling.»

«Hvorfor har ingen fortalt meg det?» Libbys øyne ble fylt av tårer, og hun begynte å skjelve. «Beth? Mamma?»

«Fordi det ikke var noe du kunne gjøre. Og i begynnelsen ble pappa litt brydd av å snakke om det.» Moren smilte. «Om deg snakker han, til alle som vil høre på. Du hadde akkurat fått den nye jobben, han var så glad. Vi ville fortelle deg om kreften ansikt til ansikt, når vi visste at det ikke var alvorlig.»

Libby greide ikke å skjule hvor såret hun ble. «Ville dere ha fortalt meg det hvis dere fikk dårlige nyheter?»

Joanna reiste seg, gjorde tegn til Libby om å gjøre det samme og ga henne en god klem. «Jeg elsker deg, men dette var vårt problem. Du forteller oss ikke alt som foregår i ditt liv heller. Gudskjelov!» Hun lo. «Og selvfølgelig ville vi ha fortalt deg det hvis det var dårlige nyheter.»

«Jeg forteller dere alt det som er viktig», sa Libby og la haken på Joannas skulder et øyeblikk.

«Hadde du gjort det, ville vi visst om deg og Jory», la Beth til med et smil da hun kom tilbake med iskremen.

Libby skar en grimase. «Det er ingenting å vite», sa hun irritert.

Men kinnene brant.

MARS 1942

Nancy Baldwin halte den ene kofferten med seg langs rekka på Islander II, fergen mellom atlanterhavsøyene.

Hele overfarten til St. Brannock’s hadde gått med til å klamre seg fast mens båten ble kastet både fra side til side og opp og ned. Hun hadde vært for redd og kald til å kaste opp, men hun var utslitt der hun slepte den tunge kofferten mot landgangen. Hun hadde tatt tog fra en landbruksskole i nærheten av Winchester, og i bagasjen hadde hun seks ukers opplæring i gårdsdrift, melking og traktorvedlikehold. En av de andre jentene fra kvinnenes landbrukshær som reiste sammen med henne, Henrietta, stanset lenge nok til å spytte over rekkverket og ned i sjøen.

«De kan være trygge på at vi ikke stikker av, i hvert fall», sa hun, kritthvit i ansiktet. «Den turen orker jeg ikke å ta en gang til.»

Nancy strakte den ledige hånden ut etter håndtaket på Henriettas store veske. «Jeg kan hjelpe deg. Hva har du i den?»

«Ekstra gensere. Moren min er overbevist om at jeg kommer til å fryse i hjel», svarte hun. «Og så har hun stappet noen godbiter oppi etterpå, søtsaker det er rasjonering på, stort sett. Hvis vi blir ransaket, havner jeg vel i fengsel for å selge drops på svartebørsen.»

Nancy lo idet to av de andre jentene kom gående bak dem. «Vi får håpe vi får skyss til innkvarteringen», sa hun da de nådde landgangen.

Heldigvis sto det en høy og uniformskledd kvinne og ventet på dem, med press i buksene, skjorte og slips under en regnfrakk, og det mørke håret i en knute. Da de seks slitne kvinnene ankom, rettet kvinnen seg stramt opp.

«Audrey Westacott, seniorveileder i landbrukshæren og frivillig representant», sa kvinnen med skarp stemme. «Velkommen. Dere kommer til å gi et glimrende bidrag til krigsinnsatsen.» Hun så ut over gruppen. «Har ingen sagt at dere skal møte i uniform?»

Bare Nancy var kledd som hun skulle, men hun hadde en uformell kåpe over. «Mange av oss har ikke fått hele uniformen ennå», forklarte hun. «Vi kommer fra tre forskjellige opplæringskurs.»

«Jeg skal sørge for at vi får tilsendt det vi mangler», sa frøken Westacott og studerte hver enkelt kvinne fra topp til tå. «Still dere på rekke, jenter, og si meg hva dere heter.» Nancy hadde begynt å venne seg til at kvinnene i landbrukshæren kom fra alle deler av samfunnet, men hun hadde lagt merke til at de best utdannede hadde en tendens til å stige i gradene.

Frøken Westacott krysset av navn på en liste før hun gikk til siden så en utslitt, gammel lastebil med åpent lasteplan kom til syne. «Opp med dere. Vi har midlertidig innkvartering til dere mens dere får opplæring, og så vil noen av dere slutte dere til jentene som allerede er rundt om på gårdene. Resten skal forvandle halvparten av flyplassen til god matjord.»

Nancy, som var den høyeste og sterkeste av dem, måtte hjelpe folk opp på planet og deretter løfte opp sekkene deres. Til slutt klatret hun selv opp på lasteplanet og satte seg på en bunt med halm. «Hvor langt er det dit vi skal?» spurte hun og skjøv de tykke, mørke krøllene bort fra ansiktet med den ene hånden.

«Du må få samlet håret også», sa frøken Westacott, som satt rakrygget med hælene samlet og beina til siden. Hun var ikke spydig, bare saklig, og Nancy så et glimt i øynene, som hun likte.

Henrietta krympet seg litt inntil Nancy. «Jeg håper det ikke er langt», hvisket hun.

«Du virker veldig ung, Penhale», sa frøken Westacott.

«Jeg er nesten atten», sa Henrietta. Nancy hadde bare kjent henne i tre timer, men følte allerede en trang til å ta seg litt av henne.

«De betaler ikke full godtgjørelse før du er atten år, hvis jeg har forstått det riktig», sa Nancy. «Men da kan vi feire bursdagen din», la hun til med et smil. «Hvor mange kvinner fra landbrukshæren er det på øya?»

«23 fordelt på alle de seks øyene», sa frøken Westacott. «Du kan bli sendt til hvilken som helst gård, forutsatt at de utelukkende dyrker mat. Ikke bare påskeliljer.» Hun himlet med øynene. «De ligger veldig etter her, det er lite maskiner, mye graving for hånd og bruk av hest. Men bøndene er veldig takknemlige for hjelpen, og vi begynner å utgjøre en forskjell.» Hun så på kvinnene rundt seg. «Det er lite mat på øyene.»

Lastebilen kjørte opp en bakke, forlot den smale veien og fortsatte langs det hun antok var flyplassen. En hangar som så nokså ny ut, lå ved siden av en toetasjes bygning med et tårn og en rullebane. Overalt var det gress, og noen steder gikk det sauer og lam innenfor midlertidige gjerder.

«Skal vi ta oss av lammingen?» spurte Nancy engstelig. «Det har vi ikke lært.»

«Jeg har greie på lamming», sa en av jentene. «Faren min har sauer.»

«Det er godt å vite», sa frøken Westacott. «Vi må finne ut hva dere alle har lært på de forskjellige skolene, og hva slags erfaring dere har.»

Det viste seg at det bare var Nancy som hadde fått opplæring i bruk av traktor og vedlikehold av bil, og bestefaren hennes hadde drevet et bilverksted. En annen av jentene hadde erfaring med fjørfe, men Henrietta ristet på hodet av hvert eneste spørsmål.

«Jeg tok livet av en kylling en gang», sa hun til slutt. «Men jeg ble svimmel av det.»

«Du mestrer det nok etter hvert», sa Nancy og smilte oppmuntrende. «Å, er det her?»

Lastebilen svingte inn mot en innkjørsel med høye porter og en bemannet vaktpost. De unge mennene kikket opp på jentene, men frøken Westacott så strengt på dem, og de sa ingenting.

«Dere må skrive dere ut og inn når dere forlater basen», sa hun da de rullet videre inn på flyplassen. «Portforbudet starter klokken ti på hverdager og elleve i helgene. Hvis dere kommer for sent, får dere en bot på ti shilling. Ingen unntak.»

Av 28 shilling i uken? Nancy så på de andre kvinnene, men de så alle så slitne og motløse ut at hun ikke kommenterte det.

«De fleste strendene kommer til å bli minelagt», sa frøken Westacott, «men hovedstranden langs denne siden av øya vil ikke bli det. Den er godt beskyttet av kanonstillinger og fiskeflåten – ingen vil snike seg inn her i ly av mørket. Den andre siden av øya, derimot, er svært godt beskyttet. Hold dere på de anviste stiene. Så, her er vi. Deres midlertidige hjem.»

Lastebilen rullet opp til en åpen gressflekk hvor det var slått opp et muggent og lappet telt.

«Er det her vi skal bo?» sa en annen av jentene. «I et telt?»

«Det er midlertidig», påpekte frøken Westacott raskt. «Det skal bygges nye brakker, det er prioritert. Og det kommer et lite bryggerhus og kjøkken ved siden av. Husk at noen av dere kommer til å bo på gårdene dere arbeider for, og på St. Piran’s bor jenter fra landbrukshæren på et lite herberge.»

Nancy hoppet ned og strakte seg opp for å hjelpe Henrietta av lasteplanet. «Men det er flere mål med dyrkbar mark her», sa hun. «Vi kommer til å klare oss fint. Og det begynner allerede å bli varmere i været.»

«Flott holdning, Baldwin», sa arbeidslederen anerkjennende. «Jeg har ordnet med litt mat i kveld. Dere er sikkert sultne etter den lange reisen.»

Nancy kikket på de andre og kunne ikke gi henne rett. Tre timer med sjøsyke hadde ikke vekket appetitten. «Kanskje alt blir bedre med litt mat og søvn?» foreslo hun håpefullt til Henrietta.

Selve teltet luktet vondt, men det var stort og hadde flere små lykter og en primus til å koke tevann. Metallbøtter fylt med rent vann var allerede på plass i et slags kjøkkenhjørne, og to toalett-telt i lerret befant seg i tilknytning til soveområdet.

Til og med frøken Westacott virket litt brydd. «Det blir som å være på speiderleir», erklærte hun. «Og en brakke blir luksus etter dette.»

Ingen sa noe før Nancy brøt stillheten. «Vi er alle her for å bidra», sa hun. «Jeg har sett nok matmangel i London – det har vi alle.» Hun så seg rundt i det dystre teltet. «Vi får det hjemmekoselig på null komma niks.»

